Na temelju članka 7. Odluke o dodjeli izuzete državne potpore za premještaj poljoprivrednih zgrada i nove državne potpore za zatvaranje proizvodnih kapaciteta na području Grada Zagreba (Službeni glasnik Grada Zagreba 18/19) gradonačelnik Grada Zagreba raspisuje

**JAVNI NATJEČAJ**

**za dodjelu** **nove državne potpore za zatvaranje proizvodnih kapaciteta**

**na području Grada Zagreba u 2020.**

1. **PREDMET JAVNOG NATJEČAJA:**

Dodjela jednokratne državne potpore u obliku subvencija za zatvaranje proizvodnih kapaciteta na području Grada Zagreba koje se nalaze unutar granica Generalnog urbanističkog plana grada Zagreba.

**2. KORISNIK POTPORE:**

Korisnik potpore za zatvaranje proizvodnih kapaciteta može biti poduzetnik upisan u Upisnik poljoprivrednika koji djeluje u poljoprivrednom sektoru i koji je stvarno proizvodio zadnjih pet godina prije zatvaranja.

**3. PRIHVATLJIVI TROŠKOVI:**

- naknada za gubitak vrijednosti imovine u visini njezine trenutačne prodajne vrijednosti,

- naknada za uništenje proizvodnog kapaciteta.

**4. UVJETI ZA DODJELU POTPORE:**

**4.1.1.** Zatvaranjem proizvodnih kapaciteta moraju se ostvarivati ciljevi od interesa za Grad Zagreb:

- poboljšanje kakvoće života građana,

- zaštita okoliša i zdravlja životinja,

- zaštita javnozdravstvenog interesa (sanitarni razlozi).

**4.1.2.** Potpora se ne može dodijeliti poduzetniku u teškoćama, poduzetniku koji podliježe neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nesukladnom unutarnjem tržištu, te poduzetniku koji ima dugovanja prema proračunu Grada Zagreba.

**4.1.3.** Potpora ne smije sadržavati uvjete ili način financiranja koji će dovesti do neizbježne povrede prava Unije, a posebno:

- dodjela potpore ne smije ovisiti o obvezi korisnika da ima poslovni nastan u određenoj državi članici ili da većina njegovih poslovnih jedinica ima poslovni nastan u toj državi članici,

- dodjela potpore ne smije ovisiti o obvezi korisnika da upotrebljava robu proizvedenu ili usluge pružene na državnom području,

- korisnicima se ne smije ograničavati mogućnost uporabe rezultata istraživanja, razvoja i inovacija u ostalim državama članicama.

**4.1.4.** Potpora se može dodijeliti isključivo za aktivnosti i radove započete nakon što je podnesen pisani zahtjev za potporu.

**4.1.5.** Za izračun intenziteta potpore svi iznosi koji se upotrebljavaju trebaju biti iznosi prije svih odbitaka poreza ili drugog troška. Prihvatljivi troškovi trebaju biti popraćeni pisanim dokazima koji trebaju biti jasni, konkretni i ažurirani. Porez na dodanu vrijednost (PDV) nije prihvatljiv za dodjelu potpora.

**4.1.6.** Potpora se može dodijeliti ako:

- proizvodni kapacitet nije konačno zatvoren,

- ako zatvaranje nije neizbježno,

- ako je korisnik donio pravno obvezujuću, konačnu i neopozivu odluku da zatvara proizvodni kapacitet, da je zatvaranje proizvodnog kapaciteta konačno i nepovratno, te da niti on niti bilo koji budući kupac zemljišta/pogona neće istu aktivnost započeti negdje drugdje,

- ako je korisnik poljoprivredno gospodarstvo koje ispunjava norme EU-a,

- ako se ne radi o poljoprivrednom gospodarstvu koje bi ionako moralo prekinuti proizvodnju.

**4.1.7.** Korisnik potpore mora se obvezati na održavanje zemljišta u dobrom poljoprivrednom i okolišnom stanju u skladu s glavom VI. Poglavljem I. Uredbe (EU) br. 1306/2013 (SL L 347) te s odgovarajućim provedbenim pravilima, u cilju ponovnog korištenja poljoprivrednim zemljištem nakon 20 godina učinkovitog zatvaranja, te da zemljište neće prenamijeniti u druge svrhe.

**4.1.8.** Zatvaranje objekta obuhvaćenim Direktivom 2010/75/EU o industrijskim emisijama (SL L 334) mora se provoditi u skladu s člancima 11.i 22. Životinjske proizvode ili proizvode životinjskog podrijetla pravilno će zbrinuti pravne osobe ovlaštene i registrirane u registru subjekata koji postupaju s nusproizvodima životinjskog podrijetla koji nisu namijenjeni prehrani ljudi i proizvodima koji su od njih dobiveni u skladu s Uredbom (EZ) 1069/2009 (SL L 300).

**5. INTENZITET I NAJVIŠI IZNOS POTPORE:**

Potpora za zatvaranje proizvodnih kapaciteta može iznositi najviše do 100% prihvatljivih troškova za naknadu gubitka vrijednosti imovine i za naknadu troškova uništenja proizvodnog kapaciteta.

Maksimalni iznos potpore za ulaganja u vezi sa zatvaranjem proizvodnih kapaciteta ne može biti veći od 750.000,00 kn po poduzetniku po projektu ulaganja. Utvrđeni maksimalni iznos ne smije se izbjegavati umjetnim razdvajanjem programa ili projekta potpore.

Iznos potpore po korisniku utvrdit će se na temelju procjene gubitka vrijednosti imovine i uništenja proizvodnog kapaciteta koju će izraditi stalni sudski vještak u ime i za račun Grada Zagreba.

**6. NAČIN PODNOŠENJA ZAHTJEVA ZA ODOBRENJE POTPORE**

Zahtjev za potporu podnosi se na propisanom obrascu (Prilog 1.) koji se može preuzeti:

* na web stranici Grada Zagreba [www.zagreb.hr](http://www.zagreb.hr/)
* u Gradskom uredu za poljoprivredu i šumarstvo, Avenija Dubrovnik 12/IV, Zagreb, radnim danom u vremenu od 08,30 do 15,30 sati.

Uz zahtjev podnositelj je dužan priložiti sljedeću dokumentaciju:

* Izvadak iz Upisnika poljoprivrednih gospodarstava u cijelosti ili kompletan ispis iz aplikacije „Agronet“ (osnovna kartica, članovi, zemljište, stočni fond)
* Izjavu o suglasnosti nositelja poljoprivrednog gospodarstva za procjenu vrijednosti imovine (Prilog 2.)
* Izjavu o neprekidnoj stočarskoj proizvodnji u objektima unutar građevinskog područja naselja Zagreb u minimalnom trajanju od 5 godina prije podnošenja Zahtjeva (Prilog 3.)

**Rok za podnošenje Zahtjeva za potporu je 2. listopada 2020.**

Zahtjev se treba dostaviti u zatvorenoj omotnici, s naznakom **„****Javni natječaj za dodjelu nove državne potpore za zatvaranje proizvodnih kapaciteta na području Grada Zagreba u 2020.”** na adresu: **GRAD ZAGREB, GRADSKI URED ZA POLJOPRIVREDU I ŠUMARSTVO, 10 000 Zagreb, Avenija Dubrovnik 12.**

Nepravodobni i nepotpuni zahtjevi neće se razmatrati.

**7. POSTUPAK NAKON PODNOŠENJA ZAHTJEVA**

Nakon isteka roka za podnošenja Zahtjeva za potporu iz točke 6. ovog Javnog natječaja Grad Zagreb izvijestit će podnositelje zahtjeva pisanim putem o sudskom vještaku koji će u ime i za račun Grada Zagreba izraditi procjenu gubitka vrijednosti imovine i uništenja proizvodnog kapaciteta.

Imovina koja je predmet procjene mora biti u vlasništvu nositelja ili člana gospodarstva.

Podnositelj zahtjeva dužan je na zahtjev dostaviti sudskom vještaku svu dokumentaciju potrebnu za procjenu gubitka imovine, te omogućiti terenski pregled cjelokupne imovine koja se procjenjuje.

Ukoliko podnositelj zahtjeva sudskom vještaku ne dostavi svu dokumentaciju potrebnu za procjenu gubitka imovine i/ili onemogući terenski pregled cjelokupne imovine koja se procjenjuje, sudski vještak će o tome pisanim putem izvijestiti Grad Zagreb, u kojem slučaju će se smatrati da je podnositelj zahtjeva odustao od zahtjeva za dodjelu potpore.

Po izvršenoj procjeni Grad Zagreb dostavit će pisanu obavijest podnositelju zahtjeva u utvrđenom iznosu procjene i maksimalnom iznosu potpore koja mu može biti odobrena.

**8. DOKUMENTACIJA**

Podnositelj zahtjeva dužan je u roku od 10 dana od dana dostave obavijesti Grada Zagreba o izvršenoj procjeni, Gradskom uredu za poljoprivredu i šumarstvo dostaviti sljedeću dokumentaciju:

8.1.AKO PRIHVAĆA UTVRĐENI IZNOS PROCJENE I MAKSIMALNI IZNOS POTPORE

* presliku identifikacijskog dokumenta (osobna iskaznica, izvadak iz obrtnog registra, izvadak iz sudskog registra, ne stariji od 6 mjeseci od dana podnošenja zahtjeva)
* dokaz o IBAN konstrukciji žiro računa (preslika ugovora s bankom, potpisni karton, ovjereni ispis podataka za poslovni subjekt)
* Izjavu o prihvaćanju procjene vrijednosti imovine i iznosa potpore (Prilog 4.)
* Izjavu o ispunjavanju uvjeta javnog natječaja (Prilog 5.)
* Izjavu o neopozivom zatvaranju cjelokupne poljoprivredne proizvodnje (Prilog 6.) ili Izjavu o neopozivom zatvaranju stočarske proizvodnje i nastavku bilinogojske proizvodnje (Prilog 7.)- ovjerena od strane javnog bilježnika
* Potvrdu Porezne uprave o nepostojanju dugovanja ne starija od 30 dana od dana objave javnog natječaja
* Potvrdu Gradskog stambenog komunalnog gospodarstva d.o.o. o nepostojanju dugovanja prema Gradu Zagrebu ne starija od 30 dana od dana objave javnog natječaja
* Obavijest o razvrstavanju poslovnog subjekta prema NKD-u 2007 (za pravne osobe)

8.2.AKO NE PRIHVAĆA UTVRĐENI IZNOS PROCJENE I MAKSIMALNI IZNOS POTPORE

* Izjavu o neprihvaćanju procjene vrijednosti imovine i iznos potpore (Prilog 8.)

U slučaju da podnositelj ne dostavi svu traženu dokumentaciju, pisanim putem će se zatražiti od podnositelja da u roku od 8 dana dopuni dokumentaciju.

Podnositelj zahtjeva koji u ostavljenom roku ne dostavi dokumentaciju iz ove točke javnog natječaja smatra se da je odustao od zahtjeva za potporu o čemu će biti obaviješten pisanim putem.

**8. ODOBRENJE POTPORE:**

Gradonačelnik odlučuje o dodjeli potpora zaključkom o utvrđivanju liste korisnika potpora na temelju prijedloga Gradskog ureda za poljoprivredu i šumarstvo.

Na temelju utvrđene liste korisnika potpora odobrena sredstva isplatit će se u skladu s odredbama ugovora o korištenju potpore.

**9. ZBRAJANJE, OBJAVLJIVANJE I KONTROLA POTPORA:**

Na zbrajanje, objavljivanje i informacije o potporama koje se dodjeljuju u skladu s ovim javnim natječajem primjenjuju se odredbe članaka 8. i 9. Uredbe 702/2014. i točaka 3.5. i 3.7. Smjernica EU.

**10. KONTROLA:**

Administrativnu i terensku kontrolu dodijeljenih potpora provodi Gradski ured za poljoprivredu i šumarstvo.

Korisniku potpore kod kojeg se utvrdi nenamjensko korištenje sredstava ili prilaganje neistinite dokumentacije i podataka uz zahtjev za isplatu pomoći, Grad Zagreb će otkazati ugovor i pozvati na povrat sredstava dostavom pisane obavijesti u roku od 30 dana od dana utvrđivanja nastanka okolnosti. Isti gubi pravo na ostvarivanje državnih potpora sljedeće 3 godine.